Muriqi: Nëse do të shënoja, do të isha dyfish i lumtur
Sulmuesi i Kosovës, Vedat Muriqi, luajti rol në shënimin e golit të fitores së madhe të Mallorcas kundër Real Madridit në La Liga të dielën. Mallorca fitoi 1:0. Fillimisht, goli iu shënua Muriqit, ndërsa më pas u shënua si autogol i Nachos, qendërmbrojtësit të madrilenëve.
"E dinim se do të ishte ndeshje e vështirë. Nuk mund të mendosh shumë sepse luan kundër lojtarëve më të mëdhenj në botë. Ne ishim të përgatitur shumë mirë për t'i ndalur lojtarët e tyre, por tifozët tanë po na ndihmojnë çdo ditë. Ne i fituam tri pikë duke vuajtur ndaj një ekipi të madh dhe do të vazhdojmë në këtë mënyrë", ka thënë fillimisht Muriqi pas ndeshjes, për "Moviestar".
"Goli nuk ka rëndësi. Kur ekipi im fiton, jam shumë i lumtur. Dhe nëse do të shënoja, do të isha dyfish i lumtur. Por, marrja e tri pikëve është ajo që vlen më së shumti. Ne jemi ekip i bashkuar dhe mendojmë njësoj, pavarësisht se a është Real Madridi apo Barcelona. Të vazhdojmë kështu. Ne kemi 28 pikë dhe jemi pak më të qetë por duam që t'i arkëtojmë 40 pikë sa më shpejtë", është shprehur Muriqi.
© KOHA. Të gjitha të drejtat janë të rezervuara.